केन्द्रीय बजट को लेकर भारतीय जनता पार्टी पहुंची जनता के दरबार
लखनऊ। पीएम मोदी के नेतृत्व में आत्मनिर्भर भारत के निर्माण के लिए संसद में प्रस्तुत किए गए केन्द्रीय बजट को लेकर भारतीय जनता पार्टी जनता के दरबार में पहुंची। पार्टी के प्रदेश अध्यक्ष स्वतंत्र देव सिंह ने समोवार को पार्टी के प्रदेश मुख्यालय पर अभियान की समीक्षा की। उन्होंने बैठक में कहा कि एक फरवरी को केन्द्रीय वित्तमंत्री निर्मला सीतारमन ने ऐतिहासिक केन्द्रीय बजट 2021-22 संसद में पेश किया।
प्रधानमंत्री नरेन्द्र मोदी के नेतृत्व में पेश किए गए आत्मनिर्भर भारत के बजट के केन्द्र में गांव, गरीब, किसान है। यह बजट व्यक्तियों, निवेशकों, उद्योगों एवं बुनियादी ढांचे के क्षेत्र में सकारात्मक बदलाव लाएगा।
पार्टी के प्रदेश महामंत्री गोविन्द नारायण शुक्ल ने बताया कि विगत 4 फरवरी से आत्मनिर्भर भारत के लिए ऐतिहासिक बजट को जनता के बीच ले जाने की कार्ययोजना पार्टी के प्रदेश अध्यक्ष स्वतंत्र देव सिंह एवं प्रदेश महामंत्री संगठन सुनील बंसल ने तैयार की।
विगत 14 फरवरी तक चले अभियान के तहत प्रदेश में 74 स्थानों पर प्रेसवार्ता एवं गोष्ठियों के माध्यम से पार्टी के राष्ट्रीय पदाधिकारी, केन्द्रीय मंत्री, प्रदेश पदाधिकारी, प्रदेश सरकार के मंत्री तथा अन्य वरिष्ठ पार्टी नेता लोक कल्याणकारी बजट को लेकर लोक दरबार में पहुंचे।